Vabariigi aastapäeva tähistamiseks 1949. aastal valmistati jälle hulgaliselt väikesi sinimustvalgeid lipukesi ja lendlehti ning ööl vastu 24. veebruari levitati neid Võrus ja Väimelas. Võru linna keskele, Vabaduse ja Kasarmu (Lembitu) tänava nurgal kasvava üksiku kõrge puu otsa heisati normaalmõõtmetes sini-mustvalge  lipp. Lipu heiskamisel osalesid O. Miina, Ü. Adamson, V. Pajumets ja A. Saluorg. Kaks poissi heiskasid puu otsas lippu, kaks püstolitega relvastatud poissi julgestasid neid puu all, et avastamise korral jõuaksid puu otsas ole­vad poisid alla tulla ning põgeneda. Vältimaks lipu kiiret mahavõtmist, imiteeriti selle mineerimistpuu külge kinnitati kast, mille juurde viisid lipuvarda küljest juhtmed. Lipp lehvis 24. vee­bruaril linna kohal uhkelt kella kümneni, enne kui see maha võeti.  Ka 1949. aasta  märtsiküüditamise eest hoiatati elanikkonda lendlehtedega. Aga kuna oli koolivaheaeg, sai tegutseda ainult osa gruppe ning kuna puudus ka kirjutusmasin lendlehtede paljundamiseks, siis käsitsi trükitähtedega kirjutades jõuti valmistada ainult umbes 30 lendlehte.